b'\n_START_ARTICLE_\nMogot\xc5\xa1an piiri\n_START_PARAGRAPH_\nMogot\xc5\xa1an piiri (ven. \xd0\x9c\xd0\xbe\xd0\xb3\xd0\xbe\xd1\x87\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Mogot\xc5\xa1inski raion) on kunnallinen itsehallintoalue Taka-Baikalian aluepiiriss\xc3\xa4 Ven\xc3\xa4j\xc3\xa4ll\xc3\xa4. Vuonna 1926 perustetun piirin pinta-ala on 25\xc2\xa0500 neli\xc3\xb6kilometri\xc3\xa4. Asukkaita on 24\xc2\xa0100 henke\xc3\xa4 (vuonna 2009)._NEWLINE_Mogot\xc5\xa1an piiri sijaitsee Taka-Baikalian aluepiirin koillisosassa. Pohjoisessa se rajoittuu Tungirin-Oljokman piiri, id\xc3\xa4ss\xc3\xa4 Amurin alueeseen, kaakossa Kiinaan, etel\xc3\xa4ss\xc3\xa4 Gazimurski Zavodin ja Sretenskin piireihin sek\xc3\xa4 l\xc3\xa4nness\xc3\xa4 T\xc5\xa1erny\xc5\xa1evskin ja Tungokot\xc5\xa1enin piireihin._NEWLINE_Piirin hallinnollinen keskus on Mogot\xc5\xa1an kaupunki. Lis\xc3\xa4ksi siihen kuuluvat Amazarin, Davendan, Kljut\xc5\xa1evskin ja Ksenjevkan kaupunkimaiset taajamat sek\xc3\xa4 Sbegan ja Semiozernyin maalaiskunnat. Asutuskeskuksia on yhteens\xc3\xa4 36._NEWLINE_Piirin l\xc3\xa4pi kulkee Trans-Siperian rautatie. Rakenteilla on T\xc5\xa1itan ja Habarovskin v\xc3\xa4linen M58-valtatie. Piirikeskuksesta on matkaa aluepiirin p\xc3\xa4\xc3\xa4kaupunkiin T\xc5\xa1itaan maanteitse 630 kilometri\xc3\xa4._NEWLINE_Talous perustuu rautatieliikenteeseen, kultaesiintymien hy\xc3\xb6dynt\xc3\xa4miseen ja mets\xc3\xa4teollisuuteen. Lis\xc3\xa4ksi on pienimuotoista elintarviketeollisuutta. Maatalous tuottaa perunaa, vihanneksia, maitoa, lihaa ja munia. Asukkaat harjoittavat my\xc3\xb6s mets\xc3\xa4styst\xc3\xa4 ja ker\xc3\xa4ily\xc3\xa4._NEWLINE_Mogot\xc5\xa1assa toimii rautatie- ja kotiseutumuseo. Paikallislehten\xc3\xa4 ilmestyy Mogot\xc5\xa1inski rabot\xc5\xa1i (\xe2\x80\x9dMogot\xc5\xa1an ty\xc3\xb6l\xc3\xa4inen\xe2\x80\x9d). Seudulla on useita arkeologisia muistomerkkej\xc3\xa4.'